Hägglunds Bv206

Hägglunds Bv206 er en svensk produsert beltevogn, konstruert av Hägglunds, utviklet på siste halvdel av 1970-tallet. I 2005 var den tatt i bruk i 35 land, blant annet i det norske forsvaret.

Vogna består av to separate deler, og er rammestyrt ved at hydrauliske stag virker på leddet mellom vognene. Det er drift på alle fire beltene, som er av gummi. Den ekstra girkassen er utstyrt med lavserie. Personellversjonen med to vogner kan flyte, og har evnen til å ta seg over åpent vann dersom det gjøres noe forberedelser.

Varianter 

Navnet på variantene er Hägglunds navn. De forskjellige militærvesene der den er i bruk kan ha andre betegnelser.

Bv206 Basisvariant, vanligvis fem- eller seksylindret turbodieselmotor fra Mercedes eller i enkelte tilfeller sekssylindret (V6) bensinmotor fra Ford.
Bv206S Pansret mot splinter og utstyrt med dieselmotor fra Steyr-Daimler-Puch. I tjeneste med Sverige, Tyskland, Frankrike, Spania og Italia.
BvS10 Større versjon utviklet for Royal Marines.  Tyngre pansret enn Bv206S.
TL-4 større versjon med Cummins turbodieselmotor og hytte fra Volvo lastebil, bl.a. i bruk av Sysselmannen på Svalbard
TL-6 videreutvikling av TL-4, bl.a. i bruk av Norsk Polarinstitutt

Norske forhold
BV 206 har vært i bruk siden tidlig på 1980-tallet i det norske forsvaret. Vogntypen etterfulgte Volvo BM BV202. Forsvaret kaller den BV-206DN6 (altså med bindestrek) hvor DN står for Diesel Norge og tallet 6 angir motortype. I dag er alle BV206 i Forsvaret i Norge utstyrt med en Mercedes-Benz turboladet dieselmotor med 6 sylindre av type OM603A. Tidligere fantes det også i bruk andre motoralternativer, blant annet en femsylindret Mercedes-Benz dieselmotor av type OM617 og en V6 bensinmotor fra Ford . Disse kan påtreffes i sivil utgave eller i andre land. Forsvaret bruker kjøretøyet i de fleste våpengrener i Hæren, men den brukes også av Luftforsvaret. BV206 benyttes i flere versjoner som for eksempel bombekaster, sambandsbærer eller ambulanse. Forsvaret oppgir prisen på en vogn til å være rundt 1,3 millioner og driftskostnadene per kilometer til å være 63,-, begge i 1996-kroner.

Senere ble 12 av vognene utstyrt med Artillery Hunting Radar (ARTHUR). Leveransen ble gjort fra 1999 til 2002.

Pr 2014 hadde forsvaret ca 1000 Bv206. Teknisk ukeblad skrev: «Forsvaret har i dag cirka 500 Bv206 i daglig bruk og et tilsvarende antall som stort sett står lagret. Noen av dem leies ut i forbindelse med øvelser.»

Levetidsforlengelse 
I 2020-21 gjennomføres det et oppgraderingsprosjekt av 700 stk Bv206. Hensikten med prosjektet er å utbedre og bygge om BV206 slik at de er operative frem til 2030. Det er CHSnor på Moelv som står for ombyggingen av beltevognene.

Som del av oppgraderingen blir vognene nå utstyrt med et større vindu bak, som skal gjøre det lettere å evakuere soldater fra vogna. Det gjennomføres også tiltak for sikring av våpen og last. Ikke minst får vognene nye seter som gjør at transport kan gjennomføres tryggere og mer komfortabelt.

Noen av vognene blir som en del av prosjektet bygd om til spesielle formål som transport av vann og drivstoff, samt evakueringsambulanse og for hjelpeplass.

Referanser

Litteratur 
 Schulze, Carl; Bv 206 Husky Hägglunds All-Terrain-Vehicles in German and International Service, Tankograd Publishing 2006

Eksterne lenker 
 
 Hägglunds hjemmeside (engelsk)
 TL-6 produsentens hjemmeside (engelsk)

Militære beltevogner
Militære kjøretøyer brukt av Norges forsvar
Introduksjonsår ikke oppgitt
Hägglunds